Στις 29 Μαρτίου 2020 διεξήχθη ο πρώτος γύρος των **βουλευτικών εκλογών στο Μάλι**, για την εκλογή των 147 μελών της Εθνοσυνέλευσης. Ο δεύτερος γύρος διεξήχθη στις 19 Απριλίου. Αυτές ήταν οι πρώτες εκλογές στις οποίες ίσχυσε ο Νόμος του 2015 για τη γυναικεία εκπροσώπηση στην Εθνοσυνέλευση. Βάσει αυτού, το 30% των υποψήφιων ήταν γυναίκες, ενώ από τα 147 εκλεγμένα μέλη τα 41 ήταν γυναίκες, αριθμός τριπλάσιος από του 2013 που ήταν μόνο 14.

Αυτές οι εκλογές αρχικά ήταν προγραμματισμένες για τις 28 Οκτωβρίου - 18 Νοεμβρίου 2018, αλλά αναβλήθηκαν πολλές φορές μέχρι να επιτραπεί η διεξαγωγή τους. Η προσέλευση των ψηφοφόρων ήταν πολύ χαμηλή, 35,58% στον πρώτο γύρο και 35,25% στον δεύτερο. Στην πρωτεύουσα Μπαμακό η προσέλευση ήταν γύρω στο 12% μόνο. Η διεξαγωγή σημαδεύτηκε από απαγωγές πολιτικών προσώπων, λεηλασίες εκλογικών τμημάτων και μία βομβιστική επίθεση. Λίγους μήνες μετά τις εκλογές, και συγκεκριμένα στις 18 Αυγούστου πραγματοποιήθηκε πραξικόπημα το οποίο ανέτρεψε τον Πρόεδρο Ιμπραΐμ Κεϊτά και διέλυσε το κοινοβούλιο.

Το κόμμα Συναγερμός για το Μάλι του Προέδρου Ιμπραΐμ Μπουμπακάρ Κεϊτά παρέμεινε η μεγαλύτερη πολιτική δύναμη στην Εθνοσυνέλευση, κερδίζοντας τις 51 από τις 147 έδρες. Τα μέλη της νέας Εθνοσυνέλευσης συνεδρίασαν για πρώτη φορά στις 11 Μαΐου και Πρόεδρος της βουλής εξελέγη ο Μούσα Τιμπινέ.

Εκλογικό σύστημα
----------------

Τα 147 μέλη εκλέγονται με πλειοψηφικό εκλογικό σύστημα δύο γύρων από 125 εκλογικές περιφέρειες, με αναλογία 1 βουλευτής ανά 60.000 κατοίκους. Οι περιφέρειες που έχουν πληθυσμό ως 60.000 άτομα είναι μονοεδρικές και εκλέγουν έναν βουλευτή, ενώ οι μεγαλύτερες περιφέρειες εκλέγουν έναν βουλευτή παραπάνω ανά 40.000 άτομα πληθυσμού. Οι υποψήφιοι συμμετέχουν στις εκλογές ως μέλη πολιτικών κομμάτων ή ως ανεξάρτητοι πολιτικοί. Για να εκλεγεί ένας υποψήφιος πρέπει να επιτύχει την απόλυτη πλειοψηφία (πάνω από 50% των ψήφων) στον πρώτο γύρο των εκλογών ή μία απλή πλειοψηφία στον δεύτερο γύρο.

Η προσέλευση στην ψηφοφορία δεν είναι υποχρεωτική. Δικαίωμα ψήφου έχουν όλοι οι πολίτες του Μάλι ηλικίας άνω των 18 ετών.

Ιστορικό
--------

Αυτές οι εκλογές αρχικά ήταν προγραμματισμένες για τις 28 Οκτωβρίου - 18 Νοεμβρίου 2018, που έληγε η θητεία της απερχόμενης Εθνοσυνέλευσης, αλλά αναβλήθηκαν για δύο μήνες, για τις 25 Νοεμβρίου - 16 Δεκεμβρίου 2018, επειδή οι δικαστικοί είχαν απεργία και οι υποψήφιοι δεν μπόρεσαν να υποβάλλουν τις υποψηφιότητές τους εμπρόθεσμα. Μετά αναβλήθηκαν για τον Ιούνιο του 2019, με την αιτιολόγηση ότι χρειαζόταν περισσότερος χρόνος για την καλή διοργάνωση, την εφαρμογή νέων νομοθετικών μεταρρυθμίσεων και την διευθέτηση των πολιτικών ταραχών. Εν τω μεταξύ, ο ηττημένος υποψήφιος των προεδρικών εκλογών του Αυγούστου του 2018, ο Σουμαΐλα Σίσε, συνέχισε να απορρίπτει το αποτέλεσμα και τη νίκη του Προέδρου Ιμπραΐμ Μπουμπακάρ Κεϊτά. Μετά, οι εκλογές αναβλήθηκαν για άλλη μια φορά, όταν ψηφίστηκε να παραταθεί η θητεία της απερχόμενης Εθνοσυνέλευσης για έναν χρόνο, μέχρι τον Μάιο του 2020, ώστε να ολοκληρωθούν κάποιες εργασίες. Τελικά, στις 29 Μαρτίου ο πρώτος γύρος των εκλογών διεξήχθη παρά τους φόβους για εξάπλωση του κορονοϊού και τις σποραδικές επιθέσεις των τζιχαντιστών.

Στις 26 Μαρτίου, τρεις ημέρες πριν τις εκλογές, ο αρχηγός της αντιπολίτευσης Σουμαΐλα Σίσε κατά τη διάρκεια της εκστρατείας του στα βόρεια της χώρας απήχθη από ένοπλους αγνώστου ταυτότητας. Ο Σίσε και μέλη της ομάδας του κρατήθηκαν όμηροι, ενώ ο σωματοφύλακάς του τραυματίστηκε θανάσιμα. Πιθανολογείται ότι οι ένοπλοι ήταν εξτρεμιστές που συνδέονται με την Αλ Κάιντα.

Η «Συμμαχία για την Εποπτεία των Εκλογών στο Μάλι» έστειλε 1.600 παρατηρητές για να παρακολουθήσουν τη διεξαγωγή, σε όλην την χώρα. Εξέφρασαν ανησυχίες, λόγω των ταραχών στα βόρεια, τις απαγωγές πολιτικών προσώπων και μελών της εκλογικής επιτροπής, την απειλητική ατμόσφαιρα και τα λεηλατημένα εκλογικά κέντρα. Εννέα άνθρωποι, στο κεντρικό Μάλι, έχασαν τις ζωές τους όταν το όχημα στο οποίο επέβαιναν χτύπησε μία νάρκη που εξερράγη. Μία ομάδα ντόπιων στρατιωτικών που μετέφερε εκλογικό υλικό, στις 27 Μαρτίου, έπεσε σε ενέδρα. Και άλλες απώλειες σημειώθηκαν κατόπιν επιθέσεων, κυρίως στα βόρεια της χώρας.

Διεξαγωγή
---------

Στις εκλογές συμμετείχαν 1.417 υποψήφιοι από τους οποίους οι 430 ήταν γυναίκες, δηλαδή γύρω στο 30%. Συνολικά 542 πολιτικοί συνδυασμοί διεκδίκησαν έδρες, στους οποίους περιλαμβάνονταν μεμονωμένα πολιτικά κόμματα, συμμαχίες κομμάτων και ανεξάρτητες ομάδες. Πάνω από 20 κόμματα κέρδισαν έδρες και μπήκαν στην Εθνοσυνέλευση. Από τα εκλεγμένα μέλη τα 41 ήταν γυναίκες (27,89%).

Αποτελέσματα
------------

|  |
| --- |
|  |
| Κόμμα | Έδρες |
| 1οςγύρος | 2οςγύρος | Σύνολο | +/– |
|  | Συναγερμός για το Μάλι | 10 | 41 | 51 | Μείωση 15 |
|  | Συμμαχία της Δημοκρατίας του Μάλι (ΣΔΗΜΑ–ΑΚΑΔ) | 2 | 22 | 24 | Αύξηση 8 |
|  | Ένωση Ρεπουμπλικανική και Δημοκρατική | 4 | 15 | 19 | Αύξηση 2 |
|  | Κίνημα για το Μάλι | 0 | 10 | 10 | *Νέο* |
|  | Δημοκρατική Συμμαχία Ειρήνης | 3 | 3 | 6 | Αύξηση 4 |
|  | Αναπτυξιακή Σύγκληση του Μάλι | 0 | 5 | 5 | Σταθερό |
|  | Συμμαχία Αλληλεγγύης του Μάλι | 0 | 4 | 4 | Αύξηση 2 |
|  | Ένωση Δημοκρατίας και Ανάπτυξης | 0 | 4 | 4 | Αύξηση 3 |
|  | Αφρικανική Αλληλεγγύη Δημοκρατίας και Ανεξαρτησίας | 1 | 2 | 3 | Μείωση 2 |
|  | Γιελέμα | 1 | 1 | 2 | Αύξηση 2 |
|  | Κόμμα Εθνικής Αναγέννησης | 0 | 2 | 2 | Μείωση 1 |
|  | Δημοκρατική Κοινωνική Σύμβαση | 0 | 2 | 2 | Σταθερό |
|  | Κόμμα Αποκατάστασης των Αξιών του Μάλι | 0 | 1 | 1 | Σταθερό |
|  | Αφρικανική Δημοκρατική Ένωση Συναγερμού του Μάλι | 1 | 0 | 1 | Μείωση 1 |
|  | Κόμμα Οικονομικής Ανάπτυξης και Αλληλεγγύης | 0 | 1 | 1 | Μείωση 2 |
|  | Συμμαχία | 0 | 1 | 1 | *Νέο* |
|  | Πατριωτικό Ανανεωτικό Κίνημα | 0 | 1 | 1 | Μείωση 2 |
|  | Ένωση Δημοκρατικών Προοδευτικών Δυνάμεων | 0 | 1 | 1 | Αύξηση 1 |
|  | Κόμμα Κάνου του Μάλι | 0 | 1 | 1 | *Νέο* |
|  | Σοσιαλιστικό Κόμμα Γιελέν Κουρά | 0 | 1 | 1 | *Νέο* |
|  | Άλλα κόμματα | 0 | 5 | 5 | - |
|  | Ανεξάρτητοι | 0 | 2 | 2 | Μείωση 2 |
| Ψήφοι | 1ος γύρος | 2ος γύρος |
| Ψήφοι | % | Ψήφοι | % |
| Έγκυρα ψηφοδέλτια | 2.603.157 | 95,48 | 2.186.077 | 92,67 |
| Άκυρα/κενά ψηφοδέλτια | 123.135 | 4,52 | 172.832 | 7,33 |
| **Σύνολο** | **2.726.292** | **100** | **2.358.909** | **100** |
| Εγγεγραμμένοι ψηφοφόροι / προσέλευση | 7.663.464 | 35,58 | 6.691.305 | 35,25 |
| Πηγή: Αποτελέσματα |

Παραπομπές
----------

1. ↑  «Mali : le premier tour des élections législatives fixé au 29 mars prochain – Jeune Afrique». *JeuneAfrique.com* (στα Γαλλικά). 23 Ιανουαρίου 2020. Ανακτήθηκε στις 23 Αυγούστου 2020.
2. ↑  «New Parline: Mali». *Parline: the IPU’s Open Data Platform* (στα Αγγλικά). Ανακτήθηκε στις 24 Αυγούστου 2020.
3. ↑  «Malian parliamentary elections marred by kidnappings, attacks». *www.aljazeera.com*. Ανακτήθηκε στις 23 Αυγούστου 2020.
4. ↑  Newsroom (18 Αυγούστου 2020). «Πραξικόπημα στο Μάλι: Στασιαστές συνέλαβαν τον πρόεδρο και τον πρωθυπουργό». *CNN.gr*. Ανακτήθηκε στις 10 Μαρτίου 2021.
5. ↑  EditingTeam. «Το πραξικόπημα στο Μάλι και οι συνακόλουθες αντιδράσεις – ΟΜΙΛΟΣ ΔΙΕΘΝΩΝ & ΕΥΡΩΠΑΪΚΩΝ ΘΕΜΑΤΩΝ» (στα Αγγλικά). Ανακτήθηκε στις 10 Μαρτίου 2021.
6. ↑  «IPU PARLINE database: MALI (Assemblée Nationale), Electoral system». *archive.ipu.org*. Ανακτήθηκε στις 21 Αυγούστου 2020.
7. ↑  AFP, Le Figaro fr avec (13 Σεπτεμβρίου 2018). «Mali: les élections législatives reportées d'un mois». *Le Figaro.fr* (στα Γαλλικά). Ανακτήθηκε στις 23 Αυγούστου 2020.
8. ↑  «Mali: Legislative elections postponed to June 2019 /update 16». *GardaWorld* (στα Αγγλικά). Ανακτήθηκε στις 23 Αυγούστου 2020.
9. ↑  Welle (www.dw.com), Deutsche. «Mali: les vraies raisons du report des législatives | DW | 16.10.2018». *DW.COM* (στα Γαλλικά). Ανακτήθηκε στις 23 Αυγούστου 2020.
10. ↑  «Mali : adoption d'un projet de loi prolongeant le mandat des députés jusqu'en 2020 – Jeune Afrique». *JeuneAfrique.com* (στα Γαλλικά). 8 Ιουνίου 2019. Ανακτήθηκε στις 23 Αυγούστου 2020.
11. ↑  «Elections Continue in Mali Despite Virus, Violence Fears | Voice of America - English». *www.voanews.com* (στα Αγγλικά). Ανακτήθηκε στις 23 Αυγούστου 2020.
12. ↑  News, A. B. C. «Mali opposition leader abducted with campaign team in north». *ABC News* (στα Αγγλικά). Ανακτήθηκε στις 24 Αυγούστου 2020.
13. ↑  «Malian parliamentary elections marred by kidnappings, attacks». *www.aljazeera.com*. Ανακτήθηκε στις 24 Αυγούστου 2020.